CELEX: 32020R2004
Language: el
Date: 2020-11-26 00:00:00
Title: Κανονισμός (ΕΕ) 2020/2004 της Ευρωπαϊκής Κεντρικής Τράπεζας της 26ης Νοεμβρίου 2020 που τροποποιεί τον κανονισμό (ΕΕ) αριθ. 1333/2014 σχετικά με τα στατιστικά στοιχεία χρηματαγορών (ΕΚΤ/2020/58)

8.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 412/31
               
            
         ΚΑΝΟΝΙΣΜΟΣ (ΕΕ) 2020/2004 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 26ης Νοεμβρίου 2020
         που τροποποιεί τον κανονισμό (ΕΕ) αριθ. 1333/2014 σχετικά με τα στατιστικά στοιχεία χρηματαγορών (ΕΚΤ/2020/58)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5,
         Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 2533/98 ορίζει ότι σε δεόντως αιτιολογημένες περιπτώσεις η ΕΚΤ έχει το δικαίωμα να συλλέγει από τις μονάδες παροχής στοιχείων στατιστικές πληροφορίες σε ενοποιημένη βάση, περιλαμβανομένων των πληροφοριών για τους φορείς που ελέγχονται από αυτές. Για τον σκοπό αυτό η ΕΚΤ καθορίζει την έκταση της ενοποίησης. Για τους σκοπούς της τακτικής κατάρτισης στατιστικών στοιχείων της χρηματαγοράς ο κανονισμός (ΕΕ) αριθ. 1333/2014 της Ευρωπαϊκής Κεντρικής Τράπεζας (EΚΤ/2014/48) (2) απαιτεί από τις μονάδες παροχής στοιχείων να υποβάλλουν στην εθνική κεντρική τράπεζα του κράτους μέλους κατοικίας τους ή στην ΕΚΤ ημερήσιες στατιστικές πληροφορίες για μέσα χρηματαγοράς σε ενοποιημένη βάση, περιλαμβανομένων των πληροφοριών για όλα τα υποκαταστήματά τους στην Ένωση και στην ΕΖΕΣ.
                  
               
                     (2)
                  
                  
                     Οι στατιστικές πληροφορίες για τα υποκαταστήματα των μονάδων παροχής στοιχείων στο Ηνωμένο Βασίλειο είναι σημαντικές από άποψη συνολικού όγκου. Δεδομένου ότι το βραχυπρόθεσμo επιτόκιo του ευρώ (€STR) βασίζεται στις στατιστικές πληροφορίες που παρέχονται σύμφωνα με τον κανονισμό (ΕΕ) αριθ. 1333/2014 (EΚΤ/2014/48), καθίσταται αναγκαία η διασφάλιση της συνεχούς υποβολής στατιστικών πληροφοριών για τα συγκεκριμένα υποκαταστήματα με σκοπό την περαιτέρω ενίσχυση της διαθεσιμότητας υψηλής ποιότητας στατιστικών στοιχείων για τη χρηματαγορά του ευρώ.
                  
               
                     (3)
                  
                  
                     Η μεταβατική περίοδος που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας θα λήξει την 31η Δεκεμβρίου 2020. Προκειμένου το Ευρωπαϊκό Σύστημα Κεντρικών Τραπεζών να συνεχίσει να λαμβάνει ημερήσιες στατιστικές πληροφορίες για τα μέσα χρηματαγοράς όσον αφορά τα υποκαταστήματα των μονάδων παροχής στοιχείων στο Ηνωμένο Βασίλειο, είναι αναγκαίο να διευρυνθεί το πεδίο εφαρμογής της παροχής ενοποιημένων στοιχείων για τα υποκαταστήματα κατά το άρθρο 3 παράγραφος 1 του κανονισμού (ΕΕ) αριθ. 1333/2014 (EΚΤ/2014/48).
                  
               
                     (4)
                  
                  
                     Για τους λόγους αυτούς ο κανονισμός (ΕΕ) αριθ. 1333/2014 (ΕΚΤ/2014/48) θα πρέπει να τροποποιηθεί,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση
            Το άρθρο 3 παράγραφος 1 του κανονισμού (ΕΕ) αριθ. 1333/2014 (ΕΚΤ/2014/48) αντικαθίσταται από το ακόλουθο κείμενο:
            
               
                  «1.   Για τους σκοπούς της τακτικής κατάρτισης στατιστικών στοιχείων της χρηματαγοράς οι μονάδες παροχής στοιχείων υποβάλλουν στην ΕθνΚΤ του κράτους μέλους του οποίου είναι κάτοικοι ημερήσιες στατιστικές πληροφορίες για μέσα χρηματαγοράς σε ενοποιημένη βάση, περιλαμβανομένων των πληροφοριών για όλα τα υποκαταστήματά τους στην Ένωση και την ΕΖΕΣ και για τα υποκαταστήματά τους στο Ηνωμένο Βασίλειο. Οι απαιτούμενες στατιστικές πληροφορίες καθορίζονται στα παραρτήματα I, ΙΙ και ΙΙΙ. Οι μονάδες παροχής στοιχείων υποβάλλουν τις απαιτούμενες στατιστικές πληροφορίες σύμφωνα με τα ελάχιστα πρότυπα διαβίβασης, ακρίβειας, εννοιολογικής συμβατότητας, αναθεωρήσεων και ακεραιότητας των στοιχείων του παραρτήματος IV. Η ΕθνΚΤ διαβιβάζει στην ΕΚΤ τις στατιστικές πληροφορίες που λαμβάνει από τις μονάδες παροχής στοιχείων σύμφωνα με το άρθρο 4 παράγραφος 2 του παρόντος κανονισμού.».
               
            
         
         
            Άρθρο 2
            Τελικές διατάξεις
            Ο παρών κανονισμός αρχίζει να ισχύει την τέταρτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Φρανκφούρτη, 26 Νοεμβρίου 2020.
            
               
                  Για το διοικητικό συμβούλιο της ΕΚΤ
               
               
                  H Πρόεδρος της ΕΚΤ
               
               Christine LAGARDE
            
         
         
            (1)  Κανονισμός (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (ΕΕ L 318 της 27.11.1998, σ. 8).
         
            (2)  Κανονισμός (EE) αριθ. 1333/2014 της Ευρωπαϊκής Κεντρικής Τράπεζας, της 26ης Νοεμβρίου 2014, σχετικά με τα στατιστικά στοιχεία χρηματαγορών (EKT/2014/48) (ΕΕ L 359 της 16.12.2014, σ. 97).